સ્ટેચ્યુ ઓફ યુનિટીના લોકાર્પણનો મામલો હાલ રાજયમાં કેન્દ્રસ્થાને બની રહ્યો છે ત્યારે બીજીબાજુ, સ્થાનિક આદિવાસીઓથી માંડી રાજયના આદિવાસી સમાજમાં આ પ્રોજેકટની આડમાં સરકાર દ્વારા તેઓની જમીન છીનવવાથી માંડી બેઘર કરવા સુધીના થઇ રહેલા પ્રયાસોને લઇ ક્યાંકને ક્યાંક વિરોધ થઇ રહ્યો હોવાનું પણ સામે આવી રહ્યું છે. સ્ટેચ્યુ ઓફ યુનિટીના લોકાર્પણ માટે ગુજરાતના મુખ્યમંત્રી વિજય રૂપાણી અને ગુજરાત સરકાર દ્વારા તડામાર તૈયારીઓ ચાલી રહી છે. સ્ટેચ્યુ ઓફ યુનિટી સુધી પહોંચવા માટે માર્ગોને વ્યવસ્થિત કરવા માટે મોટા પ્રમાણમાં વૃક્ષો કાપી નાખવામાં આવ્યા છે. જેમાં કેટલાક વૃક્ષો ૧૦૦થી ૧૫૦ વર્ષ જૂના છે. જે અંગે સ્થાનિક આદિવાસીઓ અને પ્રકૃતિપ્રેમી જનતાએ સત્તાવાળાઓના આ પગલાંનો ઉગ્ર વિરોધ કરી આક્રોશ પ્રગટ કર્યો હતો.